Françeska Mikyelin

Françeska Mikyelin (;  25 fevral 1995, Bassano-del-Qrappa, Viçentsa, İtaliya) — İtaliya müğənnisi və bəstəkarı. O, İtaliyanın X Factor musiqi yarışmasındakı qalibiyyətindən sonra şöhrət qazanmışdır. Onun debüt sinqlı "Distratto" İtaliya hit paradlarında zirvədə yer almışdır. Mikyelinin Riflessi di me adlı debüt albomu 2012-ci ilin oktyabr ayında işıq üzü görmüşdür.

O, eyni zamanda İtaliyanın tanınmış reperlərindən olan Fedez ilə əməkdaşlıq etmiş və onlar "Cigno nero" və "Magnifico" mahnılarını birlikdə duet şəklində ifa etmişdirlər. Hər iki mahnı İtaliyada hitə çevrilmişdir. Mikyelinin ikinci Top-10 sinqlı isə 2015-ci ildə buraxılan "L'amore esiste" olmuşdur.

2016-cı ildə Mikyelin İtaliyanın əsas musiqi hadisələrindən hesab olunan Sanremo musiqi festivalında iştirak etmiş və ifa etdiyi "Nessun grado di separazione" mahnısı ilə festivalda ikinci yerə layiq görülmüşdür. Həmin mahnının qısaldılmış versiyası ilə ifaçı İtaliyanı 2016 Avroviziya Mahnı Müsabiqəsində təmsil etmişdir.

 Həyatı 
Françeska Mikyelin 25 fevral 1995-ci ildə İtaliyanın Viçentsa əyalətində yerləşən Bassano-del-Qrappa şəhərində anadan olmuşdur. Anası Vanna Moro, atasə isə Titsiano Mikyelindir. Filippo adlı böyük qardaşı var. Françeska yeniyetmə yaşlarında piano və bass dərsləri almağa başlamışdır. 14 yaşında isə o, yaşadığı şəhərin qospel xorunda ifa etməyə başlamışdır. Qardaşının sayəsində Françeskada daha sonra rok musiqisinə də həvəs oyanmışdır. Adelin 19 adlı studiya albomunu dinlədikdən sonra Mikyelin də öz mahnılarını yazmağa başlamışdır.

 Musiqi karyerası 
 2011–2012: X Factor və Riflessi di me albomu 
2011-ci ildə Françeska Mikyelin İtaliyanın X Factor musiqi yarışmasının dinləmələrinə qatılmışdır. Mikyelin dinləmələrdə Led Zeppelin qrupunun "Whole Lotta Love" mahnısı ilə çıxış etmiş və münsiflərdən əsasən müsbət rəylər qazanaraq, növbəti mərhələyə adlamışdır. Yarışmada Simona Venturanın komandasında yer alan ifaçı yarışmada iştirakı boyunca Adel, The Doors qrupu və Stivi Uanderin mahnıları ilə çıxış etmişdir.

2011-ci ilin dekabr ayında keçirilən X Factor yarışmasının yarımfinal mərhələsində Mikyelin özünə aid olan "Distratto" mahnısını ilk dəfə ifa etmişdir. 2012-ci ilin yanvar ayında keçirilən final mərhələsində Mikyelin yarışmanın qalibi elan olunmuşdur. İfaçının hədiyyəsi isə 300,000 avro və Sony Music albom şirkəti ilə uzun müddətli müqavilə olmuşdur.

2012-ci ilin yanvar ayında Mikyelinin debüt sinqlı "Distratto" satışa buraxılmışdır. Mahnı İtaliya hit paradlarında zirvədə yer almışdır. Həmin ayda eyni zamanda ifaçının debüt sinqlının adını verdiyi minialbomu da işıq üzü görmüşdür. Albomda Mikyelinin X Factor yarışmasında ifa etdiyi mahnılar yer almışdır. Fevral ayında ifaçı İtaliyanın əsas musiqi hadisələrindən hesab olunan 62-ci Sanremo musiqi festivalında qonaq olaraq iştirak etmişdir. O, festivalda iştirakçılardan biri Kyara Çivelli ilə duet şəklində "Al posto del mondo" mahnısını ifa etmişdir.

2012-ci ilin avqust ayında Mikyelinin ikinci sinqlı olan "Sola" təqdim olunmuşdur. Həmin ilin oktyabr ayında isə ifaçının "Sola" mahnısını da əlavə etdiyi Riflessi di me adlı debüt albomu işıq üzü görmüşdür. Ümumilikdə 13 mahnının yer aldığı albomda eyni zamanda Mikyelinin ilk sinqlı olan "Distratto" da daxil edilmişdir.

 2013–2014: Əməkdaşlıqlar və "Amazing" sinqlı 
2013-cü ilin mart ayında Françeska Mikyelin italyan reper Fedez ilə duet şəklində "Cigno nero" mahnısını ifa etmişdir. Mikyelinin bəstələdiyi mahnı Fedezin Sig albomunda yer almışdır.

2014-cü ilin yanvar ayında ifaçı Bolonya teatrında keçirilən La ragazza con l'orecchino di perla musiqili tamaşasında rol almışdır. Həmin ilin mart ayında Mikyelinin "Amazing" sinqlı təqdim olunmuşdur. İngilis dilində səsləndirilən mahnı Mikyelinin özü tərəfindən yazılmışdır. Daha sonra mahnının eyni zamanda italyan dilində səslənən versiyası da təqdim olunmuşdur.

2014-cü ildə Mikyelin yenidən Fedez ilə əməkdaşlıq etmiş və nəticədə reperin Pop-Hoolista albomunda yer alan "Magnifico" sinqlı ərsəyə gəlmişdir. Mahnı İtaliyada hitə çevrilmişdir.

 2015–2016: Sanremo musiqi festivalı və Avroviziya Mahnı Müsabiqəsi 
2015-ci ilin mart ayında Mikyelinin "L'amore esiste" sinqlı satışa buraxılmışdır. "L'amore esiste" ifaçının İtaliyada ikinci Top-10 sinqlı olmuşdur. Mahnı həmin ilin may ayında "Lunezia Pop Award" mükafatına layiq görülmüşdür. Mikyelinin ikinci albomuna daxil etməyi planlaşdırdığı daha iki sinql, "Battito di ciglia" 2015-ci ilin iyul ayında və "Lontano" isə sentyabr ayında təqdim olunmuşdur. Albomun buraxılmasından dörd gün öncə Mikyelin Milanda konsert proqramı ilə çıxış etmişdir. Oktyabr ayının 23-də ifaçının di20 adlı ikinci studiya albomu işıq üzü görmüşdür.

2016-cı ilin yanvar ayında Mikyelin Nice to Meet You adlandırdığı ilk turunu həyata keçirmişdir. Növbəti ayda isə ifaçı İtaliyanın əsas musiqi hadisələrindən hesab olunan Sanremo musiqi festivalında iştirak etmiş və ifa etdiyi "Nessun grado di separazione" mahnısı ilə festivalda ikinci yerə layiq görülmüşdür. Həmin mahnının qısaldılmış və eyni zamanda müəyyən ingilis dilli mətnin əlavə edildiyi "No Degree of Separation" adlı versiyası ilə ifaçı İtaliyanı İsveçin paytaxtı Stokholmda keçirilən 2016 Avroviziya Mahnı Müsabiqəsində təmsil etmişdir. İtaliyanın "Böyük Beşlik" ölkələrindən biri olması səbəbi ilə Françeska birbaşa olaraq müsabiqənin final mərhələsindən mübarizəyə qoşulmuşdur. 26 ölkə təmsilçisinin mübarizə apardığı final şousunda ifaçı "No Degree of Separation" mahnısı ilə 124 xal toplayaraq, 16-cı yerə layiq görülmüşdür.

 2017-hal-hazırda: 2640 albomu 
2017-ci ilin yanvar ayında Françeska Mikyelinin 2640 adlı üçüncü studiya albomu təqdim olunmuşdur.

 Diskoqrafiya 
 Albomlar 
 Albom adı İl Riflessi di me 2012 di20 2015 2640 2018

 Sinqllar 
 Mahnı adı İl "Distratto" 2012 "Sola" "Tutto quello che ho" "Se cadrai" 2013 "Cigno nero"(Fedez ilə duet) "Amazing" 2014 "Magnifico"(Fedez ilə duet) "L'amore esiste" 2015 "Battito di ciglia" "Lontano" "Nessun grado di separazione" 2016 "Un cuore in due" "Vulcano" 2017 "Io non abito al mare"

 İstinadlar 

 Xarici keçidlər 

Kateqoriya:İtaliyada doğulanlar
Kateqoriya:İtaliya müğənniləri
Kateqoriya:İtaliya Avroviziya Mahnı Müsabiqəsində
Kateqoriya:XXI əsr müğənniləri
Kateqoriya:Columbia Records artistləri
Kateqoriya:RCA Records artistləri